ΟΔΗΓΙΑ ΤΟΥ ΣΥΜΒΟΥΛΙΟΥ της 19ης Νοεμβρίου 1973 περί προσεγγίσεως των νομοθεσιών των Κρατών μελών των σχετικών με τα "υλοποιημένα" μέτρα μήκους

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 100,

την πρόταση της Επιτροπής,

τη γνώμη της Συνελεύσεως,

τη γνώμη της Οικονομικής και Κοινωνικής Επιτροπής,

Εκτιμώντας:

ότι στα Κράτη μέλη η κατασκευή καθώς και οι μέθοδοι ελέγχου των υλοποιημένων μέτρων μήκους αποτελούν αντικείμενο επιτακτικών διατάξεων που διαφέρουν από το ένα Κράτος μέλος στο άλλο και παρεμποδίζουν ως εκ τούτου τις συναλλαγές αυτών των οργάνων:

ότι ως εκ τούτου είναι αναγκαία η προσέγγιση αυτών των διατάξεων-

ότι η οδηγία του Συμβουλίου της 26ης Ιουλίου 1971 περί προσεγγίσεως των νομοθεσιών των Κρατών μελών των σχετικών με τις κοινές διατάξεις για τα όργανα μετρήσεως και για τις μεθόδους μετρολογικού ελέγχου(1) όρισε τις διαδικασίες εγκρίσεως προτύπου ΕΟΚ και αρχικού ελέγχου ΕΟΚ των οργάνων μετρήσεως-

ότι, σύμφωνα με αυτή την οδηγία, πρέπει να καθορισθούν οι τεχνικές προδιαγραφές τις οποίες πρέπει να πληρούν τα μέτρα μήκους για να δύνανται να εισαχθούν, να διατεθούν στο εμπόριο και χρησιμοποιηθούν ελεύθερα αφού έχουν υποστεί τους ελέγχους και έχουν εφοδιασθεί με τις προβλεπόμενες σφραγίδες και σήματα,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η παρούσα οδηγία εφαρμόζεται στα "υλοποιημένα" μέτρα μήκους που ορίζονται στο παράρτημα.

Άρθρο 2

Τα μέτρα μήκους που είναι δυνατόν να φέρουν τις σφραγίδες και τα σήματα ΕΟΚ περιγράφονται στο παράρτημα. Αποτελούν αντικείμενο προτύπου ΕΟΚ και υπόκεινται στον αρχικό έλεγχο ΕΟΚ.

Άρθρο 3

Τα Κράτη μέλη δεν δύνανται να αρνηθούν, απαγορεύσουν, ή περιορίσουν τη διάθεση στην αγορά και τη χρήση μέτρων μήκους εφοδιασμένων με το σήμα εγκρίσεως προτύπου ΕΟΚ και με τη σφραγίδα αρχικού ελέγχου ΕΟΚ.

Άρθρο 4

1. Τα Κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να ενημερώνουν περί αυτού αμέσως την Επιτροπή.

2. Τα Κράτη μέλη γνωστοποιούν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.

Άρθρο 5

Η παρούσα οδηγία απευθύνεται στα Κράτη μέλη.

Έγινε στις Βρυξέλλες, στις 19 Νοεμβρίου 1973.

Για το Συμβούλιο

Ο Πρόεδρος

Ib FREDERIKSEN

(1) ΕΕ αριθ. Ν 202 της 6.9.1971, σ. 1.

ΠΑΡΑΡΤΗΜΑ

1. Ορισμοί 1.1. Τα "υλοποιημένα" μέτρα μήκους που επονομάζονται αμέσως κατωτέρω "μέτρα μήκους" είναι όργανα που περιλαμβάνουν σημεία αναφοράς των οποίων οι αποστάσεις δεικνύονται σε νόμιμες μονάδες μήκους.

1.2. Το ονομαστικό μήκος ενός μέτρου μήκους είναι το μήκος από το οποίο χαρακτηρίζεται το μέτρο αυτό.

1.3. Τα κύρια σημεία αναφοράς είναι τα δύο σημεία αναφοράς των οποίων η απόσταση αντιπροσωπεύει το ονομαστικό μήκος του μέτρου μήκους.

1.4. Η κλίμακα του μέτρου μήκους συνίσταται από τα κύρια και τα λοιπά σημεία αναφοράς.

1.5. Ένα μέτρο μήκους ονομάζεται:

1.5.1. - με άκρα, όταν τα κύρια σημεία αναφοράς συνίστανται από δύο επιφάνειες.

1.5.2. - με γραμμές, όταν τα κύρια σημεία αναφοράς συνίστανται από δύο γραμμές, οπές ή σημεία.

1.5.3. - μικτό, όταν το ένα των κυρίων σημείων αναφοράς είναι μία επιφάνεια και το άλλο μία γραμμή, μία οπή ή ένα σημείο.

2. Υλικά Τα μέτρα μήκους και οι συμπληρωματικές τους διατάξεις πρέπει να κατασκευάζονται από υλικά που να είναι στέρεα και αυθεντικά στις επιδράσεις περιβάλλοντος υπό κανονικές συνθήκες χρήσεως.

Οι ιδιότητες των χρησιμοποιουμένων υλικών πρέπει να είναι τέτοιες ώστε:

2.1. κατά τη διάρκεια κανονικής χρήσεως σε θερμοκρασίες που δεν διαφέρουν περισσότερο από 8 o C, πλέον ή έλαττον της θερμοκρασίας αναφοράς, οι μεταβολές μήκους να μην είναι ανώτερες από τα μέγιστα ανεκτά σφάλματα,

2.2. για τα μέτρα μήκους που πρέπει να χρησιμοποιούνται υπό μία ορισμένη δύναμη έλξεως, μεταβολή κατά 10 % πλέον ή έλαττον της δυνάμεως αυτής να μην προκαλεί μεταβολή μήκους ανώτερη από το μέγιστο ανεκτό σφάλμα.

3. Κατασκευή 3.1. Τα μέτρα μήκους και οι συμπληρωματικές τους διατάξεις πρέπει να είναι κατασκευασμένα στερεά και επιμελημένα.

3.2. Η εγκαρσία τομή των μέτρων μήκους πρέπει να έχει διαστάσεις και σχήμα τέτοιο ώστε υπό κανονικές συνθήκες χρήσεως να καθίσταται δυνατή η μέτρηση με την προβλεπόμενη ακρίβεια για την τάξη ακριβείας στην οποία ανήκουν τα εν λόγω μέτρα.

3.3. Οι επιφάνειες των άκρων των μέρων μήκους με άκρα πρέπει να είναι επίπεδες.

Οι επιφάνειες αυτές των άκρων και οι γραμμές πρέπει να είναι κάθετες προς τον κατά μήκος άξονα του μέτρου μήκους.

3.4. Οι επιφάνειες των άκρων μέτρων μήκους με άκρα, ή των μικτών από ξύλο ή άλλο υλικό αντοχής στη φθορά μικρότερης ή ίσης με αυτή του ξύλου, πρέπει να είναι κατασκευασμένες από ένα μεταλλικό κεκαμμένο έλασμα ή άκρο μεταλλικής ράβδου ανθεκτικά στη χρήση και στις απότομες κρούσεις και καταλλήλως προσαρμοσμένα στο μέτρο μήκους.

3.5. Συμπληρωματικές διατάξεις όπως ένα ή περισσότερα άγκιστρα σταθερά ή κινητά, δακτύλιοι, λαβές, ελάσματα, ακίδες, γλωσσίδια, διατάξεις περιελίξεως, βερνιέροι, κατάλληλα να διευκολύνουν τη χρήση και να διευρύνουν το πεδίο εφαρμογής του μέτρου μήκους είναι επιτρεπτά υπό τον όρο να μην προκαλούν σύγχυση.

Οι διατάξεις αυτές πρέπει να είναι κατασκευασμένες και στερεωμένες στο μέτρο κατά τέτοιο τρόπο ώστε, στις συνήθεις συνθήκες χρήσεως, να μην είναι δυνατόν πρακτικώς να αυξήσουν την αβεβαιότητα της μετρήσεως.

3.6. Τα μέτρα μήκους, υπό μορφή ταινίας, πρέπει να κατασκευάζονται κατά τέτοιο τρόπο ώστε όταν η ταινία απλώνεται επί ενός επιπέδου, τα άκρα της να είναι ευθύγραμμα και παράλληλα.

3.7. Οι διατάξεις περιελίξεως των μέτρων μήκους υπό μορφή ταινίας πρέπει να κατασκευάζονται κατά τέτοιο τρόπο ώστε να μην προκαλούν μόνιμη παραμόρφωση της ταινίας.

4. Βαθμονόμηση και αρίθμηση 4.1. Η βαθμονόμηση και η αρίθμηση πρέπει να είναι σαφείς, κανονικές, ανεξίτηλες και να γίνονται κατά τέτοιο τρόπο ώστε να επιτρέπουν την ασφαλή, εύκολη και σαφή ανάγνωση.

4.2. Η τιμή της υποδιαιρέσεως πρέπει να είναι της μορφής 1 x 10v, 2 x 10v ή 5 x 10v μέτρα, όπου ο εκθέτης v είναι ακέραιος θετικός ή αρνητικός ή μηδέν.

Αυτή πρέπει να είναι το πολύ ίση με:

- 1 cm για τα μέτρα ονομαστικού μήκους κατωτέρου ή ίσου με 2 mm

- 10 cm εάν το ονομαστικό μήκος είναι μεγαλύτερο από 2 m και μικρότερο από 10 m

- 20 cm εάν το ονομαστικό μήκος είναι ανώτερο ή ίσο με 10 m και κατώτερο από 50 m

- 50 cm εάν το ονομαστικό μήκος είναι ανώτερο ή ίσο με 50 m.

Εντούτοις η υπέρβαση των τιμών αυτών είναι δυνατή για ειδικές χρήσεις, υπό την επιφύλαξη της αιτιολογήσεως, κατά την αίτηση εγκρίσεως προτύπου και της ενδείξεως επί του μέτρου της ειδικής χρήσεως για την οποία προορίζεται.

4.3. Όταν τα σημεία αναφοράς είναι γραμμές, αυτές πρέπει να είναι ευθύγραμμες, κάθετες στον άξονα του μέτρου μήκους και να έχουν όλες το ίδιο πάχος, σταθερό καθ' όλο το μήκος τους. Το μήκος των γραμμών είναι ανάλογο με την αντίστοιχη μονάδα μετρήσεως. Οι γραμμές πρέπει να είναι τέτοιες ώστε να σχηματίζουν μία καθαρή και ευδιάκριτη κλίμακα και το πάχος τους να μην προκαλεί καμία αβεβαιότητα μετρήσεως.

4.4. Ορισμένα τμήματα της κλίμακας, ιδίως πλησίον των άκρων, είναι δυνατόν να είναι υποδιαιρεμένα σε δεκαδικά υποπολλαπλάσια της υιοθετηθείσης υποδιαιρέσεως για το σύνολο του μέτρου μήκους.

Σ' αυτή την περίπτωση το πάχος των γραμμών είναι δυνατόν να είναι μικρότερο στα τμήματα με μικρότερες υποδιαιρέσεις από ό,τι στο υπόλοιπο του μέτρου.

4.5. Τα σημεία αναφοράς είναι δυνατόν επίσης να συνίστανται από οπές εάν η τιμή της υποδιαιρέσεως είναι ανώτερη ή ίση με ένα εκατοστόμετρο, ή από άλλο σημείο εάν η τιμή της υποδιαιρέσεως είναι μεγαλύτερη ή ίση με ένα δεκατόμετρο, υπό την επιφύλαξη ότι τα σημεία αυτά εξασφαλίζουν ανάγνωση επαρκώς ακριβή, λαμβανομένης υπόψη της τάξεως ακριβείας στην οποία ανήκει το μέτρο μήκους.

4.6. Η αρίθμηση δύναται να είναι συνεχής ή επαναλαμβανόμενη.

Στην περίπτωση που προβλέπεται στο σημείο 4.4 η αρίθμηση εντός των τμημάτων με μικρότερη υποδιαίρεση είναι δυνατόν να είναι διάφορη αυτής του υπολοίπου του μέτρου μήκους. Η θέση, το μέγεθος, το σχήμα, ο χρωματισμός και η χρωματική αντίθεση των ψηφίων εναρμονίζονται προς την κλίμακα και τα σημεία αναφοράς στα οποία αναφέρονται.

Όποια κι αν είναι η τιμή της υποδιαιρέσεως που καθορίζεται στο σημείο 4.2 τα αριθμημένα σημεία αναφοράς πρέπει να αριθμούνται σε μέτρα, σε δεκατόμετρα, σε εκατοστόμετρα και σε χιλιοστόμετρα χωρίς ένδειξη του αντιστοίχου συμβόλου.

Ο αριθμός των αριθμημένων σημείων αναφοράς πρέπει να είναι τέτοιος ώστε η ανάγνωση να μην είναι ασαφής.

Όταν η μονάδα αριθμήσεως είναι διάφορη του μέτρου τα σημεία αναφοράς των μέτρων δύνανται εντούτοις να είναι αριθμημένα σε μέτρα. Τα ψηφία των μέτρων ακολουθούνται τότε από το σύμβολο "m".

Επιπλέον, ο προηγούμενος αριθμός μέτρων δύναται να επαναλαμβάνεται με τον ίδιο τρόπο εμπρός από τα άλλα αριθμημένα σημεία αναφοράς.

Όταν η τιμή της υποδιαιρέσεως μιας κλίμακας με γραμμές είναι της μορφής 2 x 10v και όχι κατώτερη από 2 εκατοστόμετρα, όλα τα σημεία αναφοράς πρέπει να αριθμούνται.

4.7. Όταν ένα μέτρο μήκους φέρει περισσότερες από μία κλίμακα οι υποδιαιρέσεις είναι δυνατόν να είναι διαφορετικές και οι αριθμήσεις να είναι αύξουσες κατά την αυτή ή κατ' αντίθετη φορά.

5. Ονομαστικό μήκος 5.1. Το ονομαστικό μήκος των μέτρων πρέπει να έχει τη μία από τις ακόλουθες τιμές: 0,5 - 1 - 1,5 - 2 - 3 - 4 - 5 μέτρα ή ένα ακέραιο πολλαπλάσιο των 5 μέτρων.

5.2. Εντούτοις δύναται να επιτρέπονται και άλλες τιμές για ειδικές χρήσεις υπό την επιφύλαξη της αιτιολογήσεως, κατά την αίτηση εγκρίσεως προτύπου, της αναγκαιότητας χρησιμοποιήσεως ενός μέτρου τέτοιου ονομαστικού μήκους και της ενδείξεως επί του μέτρου της ειδικής χρήσεως για την οποία αυτό προορίζεται.

5.3. Ορισμένα από τα ονομαστικά μήκη που απαριθμούνται στο σημείο 5.1 δεν είναι αποδεκτά για τα μέτρα μήκους που προβλέπονται στο σημείο 9.4.2.

6. Ενδείξεις 6.1. Οι ενδείξεις που πρέπει να αναγράφονται επί των μέτρων μήκους είναι οι ακόλουθες:

6.1.1. Ενδείξεις υποχρεωτικές σε όλες τις περιπτώσεις:

6.1.1.1. Το ονομαστικό μήκος.

6.1.1.2. Η σφραγίδα αναγνωρίσεως του κατασκευαστού ή η εμπορική του επωνυμία.

6.1.1.3. Ο δείκτης της κατηγορίας ακριβείας I, II ή III.

6.1.1.4. Το σήμα εγκρίσεως προτύπου ΕΟΚ.

6.1.2. Ενδείξεις υποχρεωτικές σε ορισμένες περιπτώσεις:

6.1.2.1. Η θερμοκρασία αναφοράς εάν αυτή είναι η διάφορη των 20 o C.

6.1.2.2. Η δύναμη έλξεως.

6.1.2.3. Η ειδική χρήση για την οποία το μέτρο μήκους προορίζεται στις περιπτώσεις που προβλέπονται στα σημεία 4.2 και 5.2.

6.2. Το ονομαστικό μήκος, η δύναμη έλξεως και η θερμοκρασία εκφράζονται σε μονάδες μετρήσεως που έχουν εγκριθεί από την οδηγία του Συμβουλίου της 18ης Οκτωβρίου 1971 περί προσεγγίσεως των νομοθεσιών των Κρατών μελών των σχετικών με τις μονάδες μετρήσεως(1), ή σε ένα από τα δεκαδικά πολλαπλάσιά τους ή υποπολλαπλάσιά τους ακολουθούμενα από το αντίστοιχο νόμιμο σύμβολο.

6.3. Όλες αυτές οι ενδείξεις τίθενται κατά ορατό και ευανάγνωστο τρόπο στην αρχή του μέτρου μήκους.

6.4. Ενδεχομένως, υπό την αποκλειστική υπευθυνότητα του κατασκευαστού είναι δυνατόν να αναγράφεται ο γραμμικός συντελεστής θερμικής διαστολής του υλικού από τον οποίο είναι κατασκευασμένο το μέτρο μήκους, υπό τη μορφή α =...

6.5. Επιπλέον είναι δυνατόν να αναγράφονται επί των μέτρων μήκους όλες οι άλλες ενδείξεις μη μετρολογικού χαρακτήρα που επιβάλλονται από άλλες κανονιστικές διατάξεις ή διατάξεις που έχουν θεσπισθεί από την αρμόδια εθνική αρχή.

6.6. Εάν οι ενδείξεις δεν είναι κωδικοποιημένες πρέπει να εκφράζονται στις επίσημες γλώσσες των Κρατών μελών προορισμού.

6.7. Διαφημιστικές ενδείξεις είναι δυνατόν να τίθενται επί ενός μέτρου μήκους υπό τον όρο ότι η θέση τους πληροί τις διατάξεις που προβλέπονται στο σημείο 6.8.

6.8. Οι ενδείξεις, περιλαμβανομένων των διαφημιστικών, οφείλουν να τοποθετούνται κατά τέτοιο τρόπο ώστε να μην εμποδίσουν στο ελάχιστο τη χρήση του οργάνου ως μέτρου. Οι υποχρεωτικές ενδείξεις με εξαίρεση το σήμα εγκρίσεως προτύπου ΕΟΚ και η θέση των διαφημιστικών ενδείξεων πρέπει να εμφαίνονται επί του προτύπου που κατατίθεται για έγκριση προτύπου ΕΟΚ.

7. Μέγιστα ανεκτά σφάλματα 7.1. Τα μέτρα μήκους που ορίζονται στην παρούσα οδηγία κατανέμονται, αναλόγως του βαθμού ακριβείας τους, σε τρεις κατηγορίες που χαρακτηρίζονται από τους δείκτες I, II και III.

Για τον αρχικό έλεγχο ΕΟΚ των μέτρων μήκους το μέγιστο ανεκτό σφάλμα, πλέον ή έλαττον επί του ονομαστικού μήκους και επί της αποστάσεως της περιλαμβανομένης μεταξύ δύο οιωνδήποτε σημείων αναφοράς ενός μέτρου μήκους, εκφράζεται συναρτήσει του θεωρουμένου μήκους με έναν τύπο της μορφής (α + β L) χιλιοστόμετρα όπου:

- L η τιμή του θεωρουμένου μήκους στρογγυλοποιημένη στον αμέσως ανώτερο ακέραιο αριθμό μέτρων.

- "α" και "β" συντελεστές καθοριζόμενοι για κάθε κατηγορία ακριβείας στον ακόλουθο πίνακα:

"" ID="1">I> ID="2">0,1> ID="3">0,1"> ID="1">II> ID="2">0,3> ID="3">0,2"> ID="1">III> ID="2">0,6> ID="3">0,4">

7.2. Εντούτοις το μέγιστο ανεκτό σφάλμα πλέον ή έλαττον επί του μήκους των διαστημάτων μεταξύ των αξόνων δύο διαδοχικών σημείων αναφοράς και η μεγίστη ανεκτή διαφορά μεταξύ των μηκών "ι" δύο διαδοχικών διαστημάτων καθορίζονται για κάθε κατηγορία ακριβείας σύμφωνα με τον ακόλουθο πίνακα:

"" ID="1">i 1 mm> ID="2">0,1> ID="3">0,2> ID="4">0,3"> ID="1">1 mm i 1 cm> ID="2">0,2> ID="3">0,4> ID="4">0,6"> ID="1">1 cm i 1 dm> ID="2">0,3> ID="3">0,5> ID="4">0,9">

7.3. Εξάλλου, επί ενός μέτρου μήκους με άκρα ή μικτού, το μέγιστο ανεκτό σφάλμα πλέον ή έλαττον, επί του μήκους του τελικού διαστήματος του οριζομένου από ένα άκρο, προσαυξάνεται:

- κατά 0,1 mm για τα μέτρα της κατηγορίας I,

- κατά 0,2 mm για τα μέτρα της κατηγορίας II,

- κατά 0,3 mm για τα μέτρα της κατηγορίας III,

7.4. Το μέγιστο ανεκτό σφάλμα επί των εν χρήσει μέτρων μήκους είναι ίσο προς το διπλάσιο του μεγίστου ανεκτού σφάλματος κατά τον αρχικό έλεγχο που καθορίζεται στο σημείο 7.1.

7.5. Τα μέγιστα ανεκτά σφάλματα νοούνται υπό τις ακόλουθες συνθήκες αναφοράς:

7.5.1. Η θερμοκρασία αναφοράς είναι κανονικώς 20 o C. Εντούτοις για ορισμένα μέτρα που καθορίζονται στα σημεία 9, δύναται κατ' εξαίρεση να υιοθετηθεί μία άλλη θερμοκρασία αναφοράς.

7.5.2. Τα μέτρα μήκους, για τα οποία μία δύναμη έλξεως υποδεικνύεται στο σημείο 9, υποβάλλονται σε δοκιμές συνεχιζόμενες καθ' όλο το ελεγχόμενο μήκος, πρακτικώς άνευ τριβής, επί ενός οριζοντίου επιπέδου και εφελκυόμενα με τη δύναμη έλξεως που υποδεικνύεται επί του μέτρου.

8. Σφραγίδες Ελέγχου Κάθε μέτρο μήκους πρέπει να κατασκευάζεται κατά τέτοιο τρόπο ώστε αυτό να είναι δυνατόν να δεχθεί τις σφραγίδες ελέγχου που προβλέπονται από την οδηγία του Συμβουλίου της 26ης Ιουλίου 1971 περί προσεγγίσεως των νομοθεσιών των Κρατών μελών των σχετικών με τις κοινές διατάξεις για τα όργανα μετρήσεως και τις μεθόδους μετρολογικού ελέγχου. Για το σκοπόν αυτό πρέπει να προβλέπεται ειδική θέση στην αρχή του μέτρου.

9. Διάφορα είδη μέτρων μήκους προβλεπόμενα από την οδηγία 9.1. Μέτρα μήκους με άκρα, με γραμμές ή μικτά, από υαλώδεις ίνες και πλαστικό, μέτρα υπό μορφή ταινίας.

Ονομαστικό μήκος περιλαμβανόμενο μεταξύ 0,5 και 50 μέτρων.

Η δύναμη έλξεως, της τάξεως των 20 N, πρέπει να αναφέρεται.

Τα ελεύθερα άκρα των μέτρων μήκους με άκρα ή των μικτών πρέπει να είναι εξοπλισμένα με ένα μεταλλικό κεκαμμένο έλασμα ή με άκρο μεταλλικής ράβδου, ανθεκτικά στη φθορά.

Αυτά τα μέτρα μήκους ανήκουν στις κατηγορίες ακριβείας I, II ή III.

9.2. Μέτρα μήκους αποτελούμενα από ένα μόνο τεμάχιο, άκαμπτα ή ημιεύκαμπτα από μέταλλο ή από άλλο υλικό (για τρέχουσες μετρήσεις).

Ονομαστικό μήκος περιεχόμενο μεταξύ 0,5 και 5 μέτρων. Τα μέτρα αυτά ανήκουν στην κατηγορία ακριβείας II.

9.3. Μέτρα μήκους αρθρωτά από μέταλλο ή από άλλο υλικό. Ονομαστικό μήκος περιλαμβανόμενο μεταξύ 0,5 και 5 μέτρων.

Τα τμήματα πρέπει να έχουν ίδια μήκη μεταξύ των αξόνων των αρθρώσεων.

Η άρθρωσή τους και η ευθυγράμμισή τους σε θέση αναπτύξεως πρέπει να εξασφαλίζονται από μία αποτελεσματική διάταξη κατασκευαζομένη κατά τρόπο ώστε να μην προκαλεί στο σημείο της αρθρώσεως πρόσθετο σφάλμα μεγαλύτερο των 0,3 mm, για τα μέτρα μήκους κατηγοριών ακριβείας I και II και 0,5 mm για τα μέτρα μήκους της κατηγορίας ακριβείας III. Αυτά τα μέτρα μήκους ανήκουν στις κατηγορίες ακριβείας I, II ή III.

9.4. Μέτρα μήκους υπό μορφή ταινίας από χάλυβα.

9.4.1. Μικρά μέτρα μήκους με άκρα, με γραμμές ή μικτά επί διατάξεως περιελίξεως.

Ονομαστικό μήκος περιλαμβανόμενο μεταξύ 0,5 και 5 μέτρων.

Αυτά τα μέτρα μήκους είναι δυνατόν να περιέχονται μέσα σε θήκη της οποίας η μία των διαστάσεων δύναται να περιλαμβάνεται στο μέρος που προορίζεται για τη μέτρηση, ιδίως για τη μέτρηση των εσωτερικών διαστάσεων.

Τα ελεύθερα άκρα των μέτρων αυτών είναι εφοδιασμένα με ένα μικρό άγκιστρο ή ένα γλωσσίδιο σταθερό ή μετακινούμενο.

Αυτά τα μέτρα μήκους ανήκουν στις κατηγορίες ακριβείας I ή II.

9.4.2. Μεγάλα μέτρα μήκους με άκρα ή με γραμμές προοριζόμενα για τη μέτρηση μηκών μεγαλυτέρων από το ονομαστικό τους μήκος.

Ονομαστικό μήκος: 5, 10, 20, 50, 100 ή 200 μέτρα.

Η δύναμη έλξεως, της τάξεως των 50 N, πρέπει να δεικνύεται επί του μέτρου.

Αυτά τα μέτρα μήκους εφοδιάζονται στα δύο άκρα τους με λαβές ή κρίκους.

Εάν οι λαβές περιλαμβάνονται στο ονομαστικό μήκος, πρέπει να κατασκευάζονται κατά τέτοιο τρόπο ώστε η άρθρωσή τους να μην προκαλεί καμία αβεβαιότητα στη μέτρηση.

Αυτά τα μέτρα μήκους ανήκουν στην κατηγορία ακριβείας I ή II.

9.4.3. Μεγάλα μέτρα μήκους με γραμμές ή μικτά επί διατάξεως περιελίξεως που δεν προορίζονται για μετρήσεις μηκών μεγαλυτέρων του ονομαστικού τους μήκους.

Ονομαστικό μήκος περιλαμβανόμενο μεταξύ 5 και 100 μέτρων. Η δύναμη έλξεως της τάξεως των 50 N, πρέπει να αναφέρεται επί του μέτρου.

Το ελεύθερο άκρο πρέπει να φέρει μία λαβή ή έναν κρίκο ο οποίος να μην συμπεριλαμβάνεται στο ονομαστικό μήκος. Αυτά τα μέτρα μήκους ανήκουν στην κατηγορία ακριβείας I ή II.

9.4.4. Μικτές βολίδες με βαρύδι προοριζόμενες για τη μέτρηση της στάθμης των υγρών.

Ονομαστικό μήκος περιλαμβανόμενο μεταξύ 5 και 50 μέτρων. Η θερμοκρασία αναφοράς δύναται, σε ορισμένες περιπτώσεις, να είναι διάφορη των 20 o C.

Η δύναμη έλξεως πρέπει να αναφέρεται επί του μέτρου μήκους. Η δύναμη αυτή έλξεως είναι ίση με το βάρος του βαρυδιού. Το βαρύδι φέρει την ένδειξη της μάζας του.

Το κύριο σημείο αναφοράς, δηλ. η αρχή της κλίμακας, συνίσταται από τη βάση ενός βαρυδιού καταλλήλου σχήματος, βάρους επαρκούς για να τείνει σωστά την ταινία και κατασκευασμένου από υλικό το οποίο να μην προκαλεί σπινθήρες κατά την κρούση.

Το βαρύδι προσκολλάται στην ταινία κατά τρόπο σταθερό ή μετακινήσιμο κατά τέτοιο τρόπο ώστε αυτή η σύνδεση ή άρθρωση να μην προκαλεί καμία αβεβαιότητα μετρήσεως.

Η βαθμονόμηση με γραμμές είναι χιλιοστομετρική σε όλο το μήκος της ταινίας και επεκτείνεται επί μιας πλευρικής επιπέδου όψεως του βαρυδιού.

Το άλλο άκρο του μέτρου μήκους είναι δυνατόν να είναι εφοδιασμένο με μία διάταξη περιελίξεως.

Αυτά τα μέτρα μήκους ανήκουν στις κατηγορίες ακριβείας I ή II. Εντούτοις το μέγιστο ανεκτό σφάλμα επί του συνόλου του οργάνου σε θέση χρήσεως μαζί με το βαρύδι δεν είναι ποτέ κατώτερο από 0,6 mm.

9.5. Μέτρα μήκους μεταλλικά ενός τεμαχίου για ακριβείς μετρήσεις:

- άκαμπτα ή ημιεύκαμπτα (ονομαστικό μήκος περιεχόμενο μεταξύ 0,5 και 5 μέτρων) χρησιμοποιούμενα ιδίως σαν όργανα μετρήσεως στάθμης υγρού,

- εύκαμπτα (ονομαστικό μήκος περιεχόμενο μεταξύ 1 και 200 μέτρων).

Η θερμοκρασία αναφοράς δύναται, σε ορισμένες περιπτώσεις, να είναι διάφορη των 20 o C.

Το άκρο των ακάμπτων οργάνων μετρήσεως πρέπει να είναι εφοδιασμένο με ένα "πέλμα" ή τμήματα ράβδου ανθεκτικά στα απότομα κτυπήματα και τη φθορά.

Το ελεύθερο άκρο των ευκάμπτων μέτρων μήκους μπορεί να είναι εφοδιασμένο με έναν κρίκο, με μία λαβή ή με ένα άγκιστρο μη περιλαμβανόμενα στο ονομαστικό μήκος.

Η δύναμη έλξεως, της τάξεως 50 N, πρέπει να αναφέρεται επί των ευκάμπτων μέτρων μήκους.

Αυτά τα μέτρα ανήκουν στις κατηγορίες ακριβείας I ή II.

(1) ΕΕ αριθ. Ν 243 της 29.10.1971, σ. 29.